
FORSLAG TIL EUROPA-PARLAMENTETS AFGØRELSE
om den foreslåede udnævnelse af Iliana Ivanova til hvervet som medlem af Revisionsretten
(C10‑0123/2024 – 2024/0804(NLE))
(Høring)
Europa-Parlamentet,
–	der henviser til artikel 286, stk. 2, i traktaten om Den Europæiske Unions funktionsmåde, der danner grundlag for Rådets høring af Parlamentet (C10‑0123/2024),
–	der henviser til forretningsordenens artikel 133,
–	der henviser til betænkning fra Budgetkontroludvalget (A10‑0000/2024),
A.	der henviser til, at Rådet ved skrivelse af 9. oktober 2024 hørte Parlamentet om udnævnelsen af Iliana Ivanova til hvervet som medlem af Revisionsretten;
B.	der henviser til, at Parlamentets Budgetkontroludvalg derefter foretog en bedømmelse af Iliana Ivanovas papirer, især på baggrund af de krav, der er fastsat i artikel 286, stk. 1, i traktaten om Den Europæiske Unions funktionsmåde; der endvidere henviser til, at udvalget i forbindelse med denne bedømmelse modtog et curriculum vitae fra Iliana Ivanova samt hendes svar på det fremsendte spørgeskema;
C.	der henviser til, at udvalget den 21. november 2024 afholdt en høring med Iliana Ivanova, som efter en indledende redegørelse besvarede spørgsmål fra udvalgets medlemmer;
1.	afgiver positiv/negativ udtalelse om Rådets forslag om udnævnelse af Iliana Ivanova til medlem af Revisionsretten;
2.	pålægger sin formand at sende denne afgørelse til Rådet og til orientering til Revisionsretten samt til Den Europæiske Unions øvrige institutioner og medlemsstaternes revisionsinstitutioner.

[bookmark: _Toc182824196]BILAG 1: CURRICULUM VITAE FOR ILIANA IVANOVA
Iliana Ivanova

Født den 14. september 1975 i Stara Zagora i Bulgarien

Erhvervserfaring:

2023-i dag 	EU-kommissær med ansvar for innovation, forskning, kultur, uddannelse og ungdom

2013-2023	Medlem af Den Europæiske Revisionsret
• Formand for Revisionsafdeling II (tre perioder, 2016-2022) med ansvar for den overordnede koordinering af revisionsopgaverne inden for regional-, social- og samhørighedspolitik
• Medlem af Revisionsrettens Udvalg for Kvalitetskontrol af Revisionen
• Formand for Udvalget for Faglige Standarder i Den Internationale Organisation af Øverste
Revisionsmyndigheder (INTOSAI)
• Medlem af Revisionsafdeling II (Investering i samhørighed, vækst og inklusion). Ordfører for 27 opgaver, herunder om emner vedrørende regional udvikling og samhørighed, ungdomsbeskæftigelsesinitiativet, ungdomsgarantien, EU's digitale dagsorden, digitale færdigheder, uddannelse samt instrumenter i forbindelse med EU's reaktion på covid-19-krisen – SURE, REACT-EU

2009-2012 	Medlem af Europa-Parlamentet
• Næstformand for Budgetkontroludvalget (CONT)
• Næstformand for Det Særlige Udvalg om den Finansielle, Økonomiske og Sociale Krise (CRIS)
• Næstformand for EU-Kina-delegationen
• Medlem af Udvalget om det Indre Marked og Forbrugerbeskyttelse (IMCO)
• Stedfortrædende medlem af Økonomi- og Valutaudvalget (ECON)

2007-2009 	Medlem af byrådet i Sofia

2004-2006	Investerings- og forretningsanalytiker i forskellige finansielle institutioner og banker i USA

1999-2002 	Koordinator for internationale finansielle institutioner i det bulgarske landbrugs- og fødevareministerium

Uddannelse:
1998 	Bachelorgrad i internationale økonomiske forbindelser, Det Økonomiske Universitet i Varna, Bulgarien
1999 	Kandidatgrad i internationale økonomiske forbindelser, Det Økonomiske Universitet i Varna, Bulgarien
2004 	MBA i global ledelse, Thunderbird School of Global Management (Arizona State University), Arizona, USA

Fremmedsprog: Engelsk, fransk, tysk

Spørgeskema til kandidater til hvervet som medlem af Revisionsretten
Erhvervserfaring
1.	Angiv venligst Deres erhvervserfaring inden for offentlige finanser, enten i forbindelse med budgetplanlægning, gennemførelse/forvaltning af budgettet eller budgetkontrol/-revision. 
Jeg har mere end 22 års erhvervserfaring, hvor jeg har bestredet forskellige stillinger i den offentlige og den private sektor inden for økonomisk forvaltning, regnskabsrevision og rapportering. Jeg har arbejdet i Den Europæiske Unions tjeneste siden 2009 med fokus på budgetforvaltning ud fra et lovgivnings-, gennemførelses- og budgetkontrolmæssigt perspektiv. Lige siden starten på min karriere har jeg beskæftiget mig indgående med økonomisk forvaltning, revision og rapportering.
På nationalt plan bestred jeg først i tre år en ledende ekspertstilling med ansvar for internationale finansielle institutioner i det bulgarske landbrugs- og fødevareministerium. Fra 1999 var jeg koordinator for internationale finansielle institutioner, og mine hovedansvarsområder omfattede forvaltning af forbindelserne mellem ministeriet og Verdensbanken, Den Internationale Valutafond og EBRD.
Efter at jeg havde gennemført min anden kandidatuddannelse med udmærkelse i international forvaltning og finans ved Thunderbird, Garvin School of International Management i Phoenix, Arizona i USA, fortsatte jeg min professionelle karriere i den private sektor som investerings- og forretningsanalytiker i forskellige finansielle institutioner og banker i USA.
Jeg fortsatte med at være indgående beskæftiget med budgetkontrol, efter at jeg blev medlem af Europa-Parlamentet i 2009 og ordinært medlem og næstformand for Budgetkontroludvalget (CONT). Jeg var ordfører for en række sager i CONT: Den Europæiske Investeringsbanks (EIB's) årsberetning for 2010, forordningen om Hercule III-programmet til fremme af aktioner til beskyttelse af Den Europæiske Unions finansielle interesser, forordningen om finansiering, forvaltning og overvågning af den fælles landbrugspolitik, udtalelsen om innovative finansielle instrumenter i forbindelse med den næste flerårige finansielle ramme, undersøgelsen om EU-budgettets erstatningsansvar for EFSM og ESM og Europa-Parlamentets indgriben i budgetkontrollen, arbejdsdokumentet om Revisionsrettens særberetning nr. 11/2009 om LIFE-Naturprojekternes bæredygtighed og Kommissionens forvaltning af dem og undersøgelsen om førtiltrædelsesfinansiering til Bulgarien og Rumænien – erfaringer til den næste udvidelse. Jeg har endvidere været involveret i den årlige dechargeprocedure som skyggeordfører (Kommissionen 2009, Europa-Parlamentet 2010, Revisionsrettens beretninger vedrørende Kommissionens dechargeprocedure for 2010). 
I 2013 blev jeg udnævnt til hvervet som medlem af Den Europæiske Revisionsret. Da jeg kom dertil, blev jeg medlem af Afdeling II, hvor jeg varetog mit hverv fra 2013 til 2022. I denne periode var jeg ordfører for 13 særberetninger, 4 analyser og 3 udtalelser. Ud over disse publikationer var jeg også det ordførende medlem for kapitlet om beskæftigelse og sociale anliggender i Revisionsrettens årsberetning i tre år (2012-2014), kapitlet om samhørighed og social inklusion i to år (2015-2016) samt for opfølgningen på to særberetninger fra Afdeling II som led i opfølgningen på årsberetningen for 2012. Samlet set var jeg ansvarlig for 27 af Revisionsrettens opgaver. Fra 2016 til 2022 blev jeg i tre på hinanden følgende perioder valgt til formand for Afdeling II med ansvar for den overordnede koordinering af revisionsopgaverne inden for regional-, social- og samhørighedspolitik.
Fra og med 2022 blev jeg formand for Revisionsrettens Udvalg for Kvalitetskontrol af Revisionen og formand for Den Internationale Organisation af Øverste Revisionsmyndigheders (INTOSAI's) Udvalg for Professionelle Standarder. 
I 2023 blev jeg af den bulgarske regering udnævnt til EU-kommissær med ansvar for innovation, forskning, kultur, uddannelse og unge. I løbet af det seneste år har jeg konstant bestræbt mig på at sikre, at de politikker, der indgår i min portefølje, giver valuta for pengene, samtidig med at jeg trækker på min betydelige erfaring set ud fra et budgetkontrolmæssigt perspektiv.
2.	Hvad er de vigtigste resultater, De har opnået i Deres arbejdsliv?
Min første, vigtige arbejdspræstation var at sørge for, at der etableredes forsigtige og troværdige fremgangsmåder for tilsynet med og rapporteringen om store omstruktureringslån til den offentlige sektor i Bulgarien. Inden for rammerne af min ressort i det bulgarske landbrugsministerium deltog jeg i udarbejdelsen af, forhandlingerne om og indgåelsen af et af de mest betydningsfulde projekter til støtte for landets betalingsbalance, nemlig ASAL II-tilpasningslånet til landbrugssektoren på i alt 50 mio. USD. Projektet havde til formål at støtte større reformer i den bulgarske landbrugssektor. På et tidspunkt, hvor de bulgarske ministerier stadig var i gang med at opbygge en stærk administrativ kapacitet, gik betydningen af disse projekter langt ud over den økonomiske forvaltning af et tilpasningslån. Formålet med disse instrumenter var at gennemføre de nødvendige grundlæggende reformer, der gjorde det muligt for Bulgarien at tiltræde EU og være forberedte på at forvalte EU-midler. Projektet blev vellykket gennemført og bidrog til at forbedre den bulgarske landbrugssektors konkurrenceevne.
Hvad min tid som medlem af Europa-Parlamentet angår, vil jeg henlede opmærksomheden på den vellykkede vedtagelse af min betænkning om EIB's årsberetning for 2010. Betænkningen fremhævede EIB's afgørende rolle som en "europæisk" bank, der forventes at fungere som et betydeligt instrument til at bistå EU med at overvinde den finansielle, økonomiske og sociale krise. Anbefalingerne fremdrog en række vigtige aspekter af EIB's aktiviteter, der sigter mod at forbedre gennemsigtigheden og effektiviteten af finansieringen til SMV'er ved at opstille klare resultatindikatorer og styrke kontrolmekanismerne med henblik på at måle virkningerne af ekstern långivning og de finansielle instrumenters specifikke og vigtige rolle, der skal måles bedre via opstillingen af relevante benchmark og forklares mere uddybende til EU's skatteydere.
Som medlem af Den Europæiske Revisionsret var jeg ordfører for adskillige af Revisionsrettens publikationer, og jeg vil navnlig fremhæve den række af beretninger, som vi offentliggjorde under min ledelse om ungdomsarbejdsløshed og gennemførelsen af ungdomsgarantien, og pointere, at dette arbejde har haft en betydelig indvirkning på politiske beslutningstagere på området og givet håndgribelige resultater, der var med til forbedre udformningen af og rapporteringsordningerne for de foreslåede tiltag, samt ordfører for to særberetninger om SURE og CRII/CRII+/REACT EU, hvor vi undersøgte EU's første reaktion efter udbruddet af covid-19-pandemien i marts 2020.
Efter min udnævnelse til formand for Revisionsrettens Udvalg for Kvalitetskontrol af Revisionen fik jeg ansvaret for Revisionsrettens overordnede revisionsmetode og kvalitetskontrollen af alle dokumenter vedrørende genopretnings- og resiliensfaciliteten. Dette er særlig vigtigt, da det er en forudsætning for at udarbejde en god særberetning, at der vælges relevante revisionsemner, men det er lige så vigtigt at fremsætte entydige budskaber og klare anbefalinger i fuld overensstemmelse med de internationale revisionsstandarder.
Jeg er stolt over og taknemmelig for, at jeg er blevet valgt tre gange til formand for Afdeling II, hvor der takket være mange forskellige kollegers store arbejde og vores ansattes hårde arbejde er blevet udarbejdet en række fremragende særberetninger, udtalelser og analyser samt ydet betydelige bidrag til de relevante kapitler i årsberetningen.
Det seneste, jeg har opnået i min karriere, er at blive udnævnt til EU-kommissær med ansvar for innovation, forskning, kultur, uddannelse og unge. Jeg påtog mig denne rolle i det sidste år af Kommissionens mandatperiode og satte mig som det primære mål at være vogter af, at investeringer på alle områder relateret til min portefølje var effektive. I løbet af denne korte periode traf jeg en række foranstaltninger vedrørende forenkling og strømlining af processer og havde ansvaret for vigtige evalueringer af programmer, der vil bidrage til en bedre forberedelse af kommende programmer.
3.	Hvilke erhvervserfaringer har De inden for internationale multikulturelle og flersprogede organisationer eller institutioner beliggende uden for Deres hjemland?
Gennem hele min karriere har jeg været meget eksponeret for internationale og multikulturelle miljøer.
Som koordinator for de internationale finansielle institutioner i det bulgarske landbrugs- og fødevareministerium fra 1999 til 2002 var jeg f.eks. den ledende ekspert i forbindelserne med Verdensbanken, Den Internationale Valutafond og EBRD samt i de bilaterale forbindelser med flere EU-medlemsstater.
Som medlem af Europa-Parlamentet perioden 2009-2013 var jeg også næstformand for EU-Kina-delegationen. Denne erfaring berigede min multikulturelle eksponering yderligere. 
Som medlem af Den Europæiske Revisionsret i perioden 2013-2023 har jeg ledet mange multinationale og multikulturelle hold, navnlig i forbindelse med min seneste opgave som formand for Udvalget for Faglige Standarder, og jeg havde fornøjelsen og den ære at repræsentere Revisionsretten på den 24. INTOSAI-kongres, hvor overordnede revisionsorganer (OR'er) fra hele verden mødes og drøfter, hvordan vi kan tackle de fælles udfordringer, vi står over for i forbindelse med at forbedre kontrollen med de offentlige finanser. Vi samarbejdede med formændene for OR'erne i hele verden om at vedtage den strategiske udviklingsplan for INTOSAI-rammen for faglige udtalelser.
Som EU-kommissær i perioden 2023-2024 havde jeg den ære at repræsentere Kommissionen i mange dialoger på højt plan med partnere fra hele verden, herunder G7-ministermøder. Jeg stod i spidsen for et betydeligt antal vellykkede drøftelser og forhandlinger vedrørende associeringen med Horisont Europa-programmet med mange internationale partnere, som f.eks. Det Forenede Kongerige, Canada, Schweiz, Japan, Sydkorea m.fl.
4.	Er der blevet meddelt decharge for de forvaltningsopgaver, De tidligere har varetaget, hvis disse var omfattet af en sådan procedure?
Ja, jeg er som EU-kommissær blevet meddelt decharge af Europa-Parlamentet i forbindelse med dechargeproceduren for 2022.
5.	Hvilke af Deres tidligere stillinger skyldes politiske udnævnelser? 
Jeg blev udnævnt til EU-kommissær af den bulgarske regering i 2023 i overensstemmelse med traktaten om Den Europæiske Union (TEU). 
Inden da er jeg også i henhold til TEUF blevet udnævnt til medlem af Revisionsretten af den bulgarske regering.
Jeg blev valgt til medlem af Europa-Parlamentet i 2009 (2009-2012).
Siden 2013 har jeg ikke været medlem af eller haft nogen funktion i noget politisk parti. Jeg har i udførelsen af alle mine opgaver fulgt de højeste standarder for professionalisme, uafhængighed og integritet.
6.	Hvad er de tre vigtigste beslutninger, som De har været med til at træffe i Deres karriere?
	Som EU-kommissær med ansvar for innovation, forskning, kultur, uddannelse og unge er jeg stolt over at have åbnet Horisont Europa-programmet for nye internationale partnere. Associeringen med et af de mest prestigefyldte offentlige finansieringsprogrammer for forskning og innovation i verden er en gevinst for topkvalitet inden for forskning, hvor en fælles indsats bedre kan imødegå de fælles udfordringer, som vores samfund står over for. Denne beslutning om at åbne programmet for nye partnere har skabt yderligere interesse fra andre ligesindede lande, og i dag har vi 19 associerede partnere og deltagere i Horisont Europa, som f.eks. individuelle forskere, universiteter eller konsortier fra næsten 180 lande. 
	Som medlem af Revisionsretten og af dens administrationsudvalg har jeg deltaget i mange vigtige beslutninger, der vedrører ansvaret for udarbejdelsen af særberetninger og forvaltningen af Afdeling II og dens funktion, og aktivt engageret mig i Revisionsrettens aktiviteter. Nogle af de vigtigste beslutninger, som jeg var involveret i, vedrørte lovgivningen i forbindelse med reaktionen på covid-19 og den nødsituation, som alle institutioner skulle reagere på for hurtigt at komme med en passende reaktion på krisen. Jeg var ansvarlig for enkelte revisionsopgaver, der blev udført inden for ekstremt korte frister, men som indeholdt nyttige analyser af den vedtagne lovgivning og gav tidlige varsler om potentielle bekymringer for fremtiden. Det drejede sig om Revisionsrettens udtalelse 3/2020 om særlige foranstaltninger til at give ekstraordinær fleksibilitet med hensyn til anvendelsen af ESI-fondene som reaktion på covid-19-udbruddet og Revisionsrettens udtalelse 4/2020 om CRII+/REACT-EU.
	En anden vigtig flagskibsbeslutning i min tid i Revisionsretten var ansvaret for ledelsen af en række beretninger om ungdomsarbejdsløshed. Dette emne ligger tæt på mit hjerte, da vores unge er Europas fremtid. Vi udarbejdede en holistisk plan for en række revisionsberetninger vedrørende de forskellige EU-instrumenter, der har til formål at hjælpe ungdomsbeskæftigelsen i EU. Takket være vores anbefalinger blev der truffet foranstaltninger til at forbedre definitionen af tilbud af "god kvalitet" til unge, der ikke var i beskæftigelse eller under uddannelse. For at maksimere effekten af vores revisionskonklusioner og anbefalinger har jeg afholdt flere arrangementer på højt plan om emnet for at øge bevidstheden og indgå i drøftelser med centrale interessenter på EU-plan og nationalt plan om, hvordan disse instrumenter kan gøres til en succeshistorie (Revisionsrettens konference i Europa-Parlamentet "Youth employment – Confronting challenges and finding solutions", fælles rundbordssamtale mellem Revisionsretten og Bulgariens overordnede revisionsorgan om ungdomsbeskæftigelse). Jeg var også sammen med medlemmerne af CONT-udvalget på deres undersøgelsesrejse til Italien om ungdomsbeskæftigelsesordninger.
Uafhængighed
7.	I henhold til traktaten skal Revisionsrettens medlemmer udføre deres hverv i "fuldkommen uafhængighed". Hvordan vil De opfylde dette krav i forbindelse med udførelsen af Deres kommende hverv? 
At være uafhængig af enhver indflydelse, der kan bringe Revisionsrettens faglige dømmekraft i fare, er en af Revisionsrettens kerneværdier. Hvis jeg bliver godkendt som medlem af Revisionsretten, vil jeg fortsat tjene Den Europæiske Union på en saglig og upartisk måde.
I løbet af mine 10 år som medlem af Revisionsretten og i alle mine andre funktioner mener jeg, at jeg ikke kun har vist med ord, men også med handling, at jeg i mit arbejde altid har været styret af de europæiske skatteyderes bedste interesse. Jeg har også altid udført mit arbejde med integritet, professionel dømmekraft og uafhængigt af eksterne påvirkninger i overensstemmelse med de faglige revisionsstandarder og principperne i Lima- og Mexicoerklæringerne.
Med hensyn til min seneste rolle som EU-kommissær vil jeg sørge for, at jeg, hvis jeg godkendes af Europa-Parlamentet, ikke deltager i nogen revisionsaktivitet eller afdeling, der vedrører den portefølje, jeg var ansvarlig for. 
8.	Har De eller Deres nærmeste (forældre, søskende, registreret partner/ægtefælle, børn) forretningsmæssige eller økonomiske interesser eller andre forpligtelser, som kunne være uforenelige med Deres fremtidige hverv? 
Nej.
9.	Vil De være villig til at oplyse Revisionsrettens formand om alle Deres finansielle og øvrige interesser og offentliggøre dem? 
Ja. Oplysningerne om mine økonomiske interesser og forpligtelser har været offentlige siden 2009, og jeg vil også offentliggøre dem i fremtiden, jf. artikel 14 i adfærdskodeksen for medlemmer og tidligere medlemmer af Revisionsretten.
10.	Er De involveret i nogen verserende retssager? I bekræftende fald bedes De redegøre nærmere herfor. 
Nej.
11.	Har De et politisk hverv eller et politisk mandat? Hvis ja, på hvilket niveau? Har De varetaget et politisk hverv inden for de seneste 18 måneder? I bekræftende fald bedes De redegøre nærmere herfor.
Jeg blev udnævnt til EU-kommissær med ansvar for innovation, forskning, kultur, uddannelse og unge i september 2023. Denne rolle ophører inden udgangen af 2024. Jeg er ikke medlem af noget politisk politi og har ingen politisk funktion.
12.	Er De indstillet på at træde tilbage fra en post, De er valgt til, eller at opgive et hverv, som indebærer forpligtelser i et politisk parti, hvis De udnævnes til medlem af Revisionsretten?
Jeg har ikke været medlem af noget politisk parti siden 2013. Min rolle som EU-kommissær ophører inden udgangen af 2024.
13.	Hvordan vil De behandle tilfælde af alvorlige uregelmæssigheder eller endog svig og/eller korruptionssager, der involverer personer fra Deres hjemland?
I henhold til artikel 285 i traktaten om Den Europæiske Unions funktionsmåde udfører Revisionsrettens medlemmer deres hverv i fuldkommen uafhængighed. Jeg anser upartiskhed i forbindelse med beslutningstagningsprocessen for et uundværligt element i udførelsen af medlemmernes hverv. Jeg vil følge de bestemmelser, der er fastsat for sådanne sager i Revisionsrettens procedurer, uanset i hvilket land en sag om uregelmæssigheder, svig eller bedrageri måtte opstå.
Jeg vil handle i overensstemmelse med artikel 2 i Revisionsrettens afgørelse nr. 99-2004 ved straks at underrette det ansvarlige medlem og OLAF eller EPPO, afhængigt af sagens art, dvs. alt efter om denne hører under OLAF's eller EPPO's jurisdiktion.
Jeg ser Revisionsrettens rolle som vogter og forsvarer af alle EU-skatteydernes interesser. Det fremgår klart af forpligtelserne i traktaten i artikel 287 i TEUF, at alle indtægter og udgifter i alle regnskaber skal undersøges for de underliggende transaktioners lovlighed og formelle rigtighed, og at det bør kontrolleres, om den økonomiske forvaltning har været forsvarlig. 
I alle mine tidligere arbejdsfunktioner har jeg rettet mig efter og anvendt disse principper, og det vil jeg fortsat gøre, hvis jeg udnævnes. Jeg vil behandle alle medlemsstater ens i forbindelse med mistanke om svig eller enhver anden ulovlig aktivitet, og enhver anden tilgang vil være uacceptabel for mig. 
Varetagelse af hvervet
14.	Hvad er efter Deres opfattelse de vigtigste kendetegn ved en forsvarlig økonomisk forvaltningskultur i en offentlig tjeneste? Hvordan kan Revisionsretten være med til at styrke den?
De mange kriser, som Den Europæiske Union har stået over for i de seneste 15 år, har vist, at en forsvarlig økonomisk forvaltning på nationalt plan og EU-plan er af afgørende betydning for, at de offentlige tjenester kan fungere godt. I en tid, hvor offentlighedens tillid til institutionerne svækkes, er det endnu mere relevant at sikre gennemsigtighed og ansvarlighed for de europæiske skatteydere.
Finansforordningen opstiller tre principper for forsvarlig økonomisk forvaltning: sparsommelighed, produktivitet og effektivitet. Forordningens artikel 33 fastsætter, at "sparsommelighed" indebærer, at de ressourcer, som anvendes til en aktivitet, skal stilles til rådighed "rettidigt, i den rigtige mængde og kvalitet samt til den mest fordelagtige pris". Princippet om "produktivitet" drejer sig om at sikre et optimalt forhold mellem de anvendte ressourcer og de opnåede resultater. "Effektiviteten" sikrer, at de opstillede specifikke mål og resultater nås. 
For at overholde disse principper mener jeg, at det er vigtigt med korrekt planlægning og budgettering, efterfulgt af gennemsigtighed i rapporteringen, udvikling af robuste revisionsprocesser og ansvarlighed, herunder passende forvaltning af indtægter og omkostninger, og identifikation af potentielle risici, der kan hæmme output og resultater. 
Revisionsretten har i de seneste år investeret mange ressourcer og idéer i at forbedre særberetningernes kvalitet, relevans og rettidighed. Naturligvis kan processerne altid forbedres yderligere for at skabe større merværdi. Jeg mener, at Revisionsretten kan og bør bidrage til at fremme en forsvarlig økonomisk forvaltningskultur ved at fortsætte sit arbejde med at udarbejde særberetninger om kritiske områder af EU's udgifter, omhyggeligt at fokusere på anvendelsesområdet, fastholde fristen på 13 måneder for offentliggørelse og fremsætte klare og relevante anbefalinger, der let kan måles og følges op på. 
15.	I henhold til traktaten skal Revisionsretten bistå Parlamentet ved udøvelsen af dets kontrolbeføjelser i forbindelse med gennemførelsen af budgettet. Hvordan vil De forbedre samarbejdet mellem Revisionsretten og Europa-Parlamentet yderligere (navnlig dets Budgetkontroludvalg) med henblik på både at styrke det offentlige tilsyn med de generelle udgifter og sikre mest valuta for pengene?
Forholdet mellem Den Europæiske Revisionsret og Europa-Parlamentet er nøje fastsat i artikel 287 i TEUF. Revisionsretten spiller en vigtig rolle med hensyn til at give Europa-Parlamentet relevante og systematiske oplysninger om gennemførelsen af EU-budgettet. Jeg ser ikke blot dette krav som en forpligtelse i henhold til traktaterne, men også som et vigtigt behov og en naturlig proces i forbindelse med de afgørende roller, som begge institutioner spiller med hensyn til at beskytte EU's finansielle interesser. 
Den vedvarende dialog mellem Revisionsretten og Europa-Parlamentet, og navnlig med Budgetkontroludvalget, har en betydelig merværdi for mig. Både Revisionsretten og Parlamentet har deres respektive roller at udfylde i overvågningen og udførelsen af den fornødne kontrol med EU's budget. Revisionsretten stiller ekspertdata, og oplysninger til rådighed for Parlamentet, som træffer politiske beslutninger baseret på Revisionsrettens analyser og anbefalinger. 
Det, jeg finder særlig vigtigt ved begyndelsen af en ny valgperiode, er, at Revisionsretten skaber en stærk forbindelse og samarbejder med CONT-medlemmerne inden for alle Revisionsrettens arbejdsområder. Hvis jeg godkendes af CONT-udvalget som medlem af Revisionsretten, vil jeg gøre mit yderste for at fortsætte og yderligere styrke de gode relationer med CONT. 
Kommunikationsprocessen er meget vigtig, og selv om Revisionsretten er en uafhængig institution, mener jeg, at en god koordinering med CONT og Europa-Parlamentet vil bidrage til en bedre målretning af de prioriterede revisionsområder og dermed give medlemmerne af CONT relevante, rettidige oplysninger om specifikke interesseområder. 
Hvis jeg udnævnes, vil jeg lytte nøje til jeres kommentarer, bekymringer og forslag. Jeg mener, at gode kontakter med formanden, næstformændene, koordinatorerne og de enkelte medlemmer samt deres team er afgørende for at styrke samarbejdet mellem begge parter.
16.	Hvilken merværdi mener De, at forvaltningsrevisioner tilfører, og hvordan bør resultaterne heraf indarbejdes i forvaltningsprocedurerne?
Ifølge INTOSAI-retningslinjerne for gennemførelse af forvaltningsrevision er hovedformålet med forvaltningsrevision konstruktivt at fremme en forsvarlig økonomisk, produktiv og effektiv forvaltning. Den bidrager også til ansvarlighed og gennemsigtighed. 
Merværdien af denne rapportering får stadig større betydning på grund af det stigende behov for informeret beslutningstagning og kompleksiteten af det finansielle landskab. Som jeg har forklaret i mine tidligere svar giver revisorerne ved hjælp af principperne om sparsommelighed, produktivitet og effektivitet en objektiv vurdering af, om:
-	ressourcerne anvendes optimalt med hensyn til rettidighed, kvalitet og kvantitet og med de mest økonomiske omkostninger
-	et maksimalt output opnås ved hjælp af de disponible ressourcer. Evalueringen ser på forbindelsen mellem ressourcer og output
-	de opnåede resultater opfylder de oprindelige mål.
I den forbindelse kan forvaltningsrevisioner hjælpe beslutningstagerne til at træffe informerede valg gennem en evidensbaseret analyse og klare anbefalinger til, hvordan mangler kan afhjælpes. Med rettidige og relevante anbefalinger, der gennemføres konsekvent, kan beslutningstagerne forbedre processerne samt optimere og strømline procedurer, hvilket kan føre til besparelser og mere valuta for pengene. Forvaltningsrevisioner kan fremhæve og fremme god praksis.
De kan også spille en vigtig rolle i forbindelse med forebyggelse og krisestyring, da de gennem identifikation af områder med dårlige resultater eller potentielle risici kan sætte fokus på og afhjælpe problemer, inden de eskalerer. Alle disse elementer kan i sidste ende forbedre den politiske udvikling på en kontinuerlig og bæredygtig måde. Jeg mener, at vi gennem forvaltningsrevision bidrager væsentligt til at opbygge større tillid hos interessenter og skatteyderne.
I fremtiden tror jeg, at disse elementer får en endnu større rolle i forbindelse med nye finansieringsmodeller, der er knyttet til performance. Udfordringen for OR'erne vil være hurtigt at skulle opfylde disse nye behov ved at udvikle metoder og praksis, der med de begrænsede ressourcer, som er til rådighed, vil gøre det muligt på en fleksibel måde at imødekomme det stigende behov for områder, der skal revideres. Jeg vil gerne fremhæve digitaliseringens og AI's rolle, som kan bidrage til at optimere visse processer, men i forbindelse med performancevurderingen er det afgørende at bevare et menneskecentreret element i evalueringen, da den er andet og mere end blot almindelige overensstemmelseskontroller. 
17.	Hvordan kan samarbejdet mellem Revisionsretten, de nationale revisionsorganer og Europa-Parlamentet (Budgetkontroludvalget) om revisionen af EU's budget forbedres?
Som vogtere af kontrollen med den offentlige finansiering er alle tre typer institutioner forpligtet til at beskytte skatteydernes interesser og dermed øge borgernes tillid. Ud over kompleksiteten af det finansielle landskab er der en række nye udfordringer, som f.eks. nye prioriteter som følge af geopolitiske spændinger, kriser og krige tæt på EU's grænser, som kræver et endnu tættere samarbejde mellem de institutioner, der har samme mål. De stigende risici, som EU's offentlige udgifter står over for, vil kræve en endnu større og hurtigere fælles indsats for at reagere rettidigt og hensigtsmæssigt på disse udfordringer og sikre, at finansieringen når frem til støttemodtagerne så hurtigt som muligt med henblik på at nå de tilsigtede mål, uden dog at gå på kompromis med reglerne. I dag er mere end 80 % af EU's programmer underlagt delt forvaltning mellem Europa-Kommissionen og medlemsstaterne, og derfor er et godt partnerskab mellem det europæiske og det nationale niveau afgørende. 
Jeg mener, at Revisionsretten i denne forbindelse kan spille en central og meget aktiv rolle, da den har CONT-udvalget som sin primære samarbejdspartner i Europa-Parlamentet og opretholder vigtige forbindelser med de nationale OR'er i Kontaktkomitéen. Vi har allerede mange gode eksempler på bilateralt samarbejde med OR'er om specifikke revisionsemner. I min tid i Revisionsretten var jeg ansvarlig for en række revisioner vedrørende ungdomsarbejdsløshed og ungdomsgarantien, som har dannet grundlag for en udbytterig udveksling med nationale OR'er og ført til afholdelse af fælles konferencer og udveksling af god praksis. 
Forbindelserne med CONT-udvalget er regelmæssige og af afgørende betydning, ikke kun på grund af dets rolle i dechargeproceduren, men også i forbindelse med alle de særberetninger, udtalelser og analyser, som Revisionsretten udsender. 
Det er muligt at finde et skæringspunkt mellem disse forskellige forbindelser, når der er et fælles emne, en fælles udfordring, som alle står over for og forsøger at håndtere. Jeg mindes fra min tid som formand for Udvalget for Kvalitetskontrol af Revisionen, at revisionen af genopretnings- og resiliensfaciliteten var et sådant fælles emne. I alle henseender var dette et nyt emne for os alle, og udvekslingen af erfaringer var meget efterspurgt og viste sig at være meget nyttig. Revisionsrettens rolle kunne være at hjælpe med at udpege sådanne fælles emner og lette tilrettelæggelsen af fælles møder, konferencer eller workshopper, hvor viden og idéer kunne udveksles, hvilket ville føre til en fælles bedre forståelse af problemerne med henblik på at forbedre vores effektivitet og optimere ressourceanvendelsen.
18.	Hvordan vil De forbedre Revisionsrettens rapportering yderligere med henblik på at give Europa-Parlamentet alle nødvendige oplysninger om nøjagtigheden af de data, som medlemsstaterne fremsender til Kommissionen?
Jeg finder det yderst vigtigt at sikre, at Europa-Parlamentet modtager de mest nøjagtige og relevante data, der er nødvendige for beslutningstagningen. Revisionsretten spiller desuden en vigtig rolle med hensyn til at give stærk revisionssikkerhed for denne proces i et endnu mere udfordrende miljø under forandring. Dette er også et af de vigtigste mål i Revisionsrettens revisionsstrategi. 
Medlemsstaterne leverer data til Kommissionen gennem mange forskellige nationale databaser, erhvervs- og skatteregistre og platforme for offentlige udbud. Ansvaret for, at disse data er korrekte og pålidelige, ligger først og fremmest hos Kommissionen, der for sin del har en kompliceret blanding af IT-systemer og datasæt. Revisionsretten har løbende fremsat anbefalinger om forenkling og forbedring af disse datas nøjagtighed. 
Digitaliseringen af tilgangen med delt forvaltning er klart en måde, hvorpå denne mangel kan afhjælpes. Det kunne føre til øget standardisering gennem fælles definitioner og begreber samt en mere omfattende anvendelse af nye teknologier, herunder AI. Datadeling mellem de enheder, der er involveret i forvaltningen af EU-midler, kan også skabe større effektivitet i processen. Det er også vigtigt at bemærke, at fordelene ved digitalisering kun vil fungere, hvis alle parter i processen engagerer sig og deltager aktivt i dens gennemførelse, da effekten ellers vil være lige så svag som dens svageste led. 
Revisionsretten har slået kraftigt til lyd for, at der i højere grad skal anvendes digitale revisioner, samtidig med at den fuldt ud erkender, at digitaliseringen og standardiseringen af IT-værktøjer og dataforvaltning ikke er lige langt fremme i alle medlemsstater. 
Jeg er overbevist om, at Revisionsretten fortsat bør fokusere sin indsats på yderligere at fremme digitaliseringens fordele for gennemsigtigheden og beskyttelsen af EU-budgettet. 
Øvrige spørgsmål
19.	Vil De trække Deres kandidatur tilbage, hvis Parlamentet afgiver en negativ udtalelse om Deres udnævnelse til medlem af Revisionsretten?
Ja.

